**Múzeumok és kultúra (nagy pohárral) Bordeaux-ban 😊**

A 2024-1-HU01-KA121-SCH-000205361 számú projektünk keretén belül vettem részt 2025. 08. 04- 08-ig a Les Ateliers FL által szervezett „Francais + Musées” c. továbbképzésen Bordeaux-ban.

Izgalommal vártam ezt a képzést, hiszen egyrészt kíváncsi voltam, kikkel fogok majd találkozni, mit fogok tanulni, másrészt nagyon érdekelt maga a város is (mivel korábban még sosem jártam itt), ezért is választottam kiegészítő programként a „musées” modult. A tanórai foglalkozásokon túl szerettem volna alaposabban megismerni Bordeaux történelmét, kultúráját és főbb nevezetességeit is.

A kurzus megkezdése előtt részletes információt kaptam az iskolától a tanórákkal, a programokkal és a tanárokkal kapcsolatban. A legelső nap egy kis köszöntővel indult: megismerkedtünk az iskola vezetőjével, bemutatkoztunk egymásnak, majd mindenki csatlakozott a saját csoportjához. Mindenki nagyon kedvesen és készségesen fogadott minket, a hangulat igazán családias volt és az iskola dolgozói mindent megtettek azért, hogy mindannyian jól érezzük magunkat.

Az oktatás reggeltől kora délutánig tartott egy nagyon kedves, türelmes, jól felkészült tanárnővel, aki érdekes, változatos és kitűnően felépített feladatok segítségével fejlesztette nyelvi készségeinket. Nagyon sokat kommunikáltunk szóban, hiszen gyakran dolgoztunk párban vagy kisebb csoportokban, ahol megvitattunk egy-egy érdekes kérdést, aztán mindezt természetesen megosztottuk a 12 fős csoportunkkal is. Nagyon érdekes volt a többféle megközelítést, véleményt meghallgatni, majd ezekre reagálni, hiszen a csoportunkban voltak olaszok, svájciak, japánok, németek, valamint egy finn, egy észt és egy ír kolléga is. Úgy érzem, hogy az órákon vett témákkal, az autentikus dokumentumok feldolgozásával gyarapodott és aktualizálódott a szókincsem, sok új ismerethez jutottam, a beszédkészségem fejlesztésére pedig -a tanórákon kívül- nagyszerű lehetőséget nyújtottak az iskola által szervezett különböző „közösségépítő programok” is, mint pl. egy közös reggeli a hall-ban, egy közös déli pique- nique, egy csoportos városnézés és egy csoportos bormúzeumlátogatás borkóstolóval egybekötve.

A hét közepén a tanóránk is a kultúra jegyében telt, hiszen a csoportunkkal együtt ellátogattunk a világhírű Cité du Vin egyik érdekes fotókiállítására, mely a borászat aktuális kérdéseiről, problémáiról (pl. éghajlatváltozás hatásai) szólt. A tárlaton beszélgettünk a kiállított fotókról, illetve szókincsgyűjtést/ bővítést végeztünk a borászat és a környezetváltozás hatásai témakörben, hiszen ehhez kapcsolódott a következő napi házi feladatunk is. A múzeumba menet érdekes kérdéseket kaptunk a város történelmével, nevezetességeivel kapcsolatban egy „kincsvadászat” keretén belül, melyet közösen oldottunk meg.

Délutánonként, a „Musées” programmal alkalmam volt felkeresni Bordeaux érdekesebbnél érdekesebb múzeumait, így belemerülhettem a város történetébe (Musée d’Aquitaine), kultúrájába és természetesen a borok világába is (Cité du Vin; Musée du Vin et du Négoce), de ellátogattam a Természettudományi és a Tengerészeti Múzeumba is, illetve nagy élmény volt a Les Bassins des Lumières- ben, az egykori tengeralattjáró bázison kialakított központban látni a fáraók Egyiptomáról és a francia orientalista festőkről szóló lenyűgöző fényshow-t.

A kurzus befejezése után Bordeaux környékének felfedezésére is jutott egy kis időm: jártam Arcachon-ban, a boldog békeidők hangulatát idéző óceánparti híres üdülővárosban, megmásztam Európa legnagyobb homokdűnéjét, a lenyűgöző Dune du Pila-t és ellátogattam a Világörökség részét képező Saint -Émilion-ba, a világhírű és kiváló minőségű borairól híres középkori falucskába.

Úgy érzem, ezen az egy hetes kurzuson sok érdekes információval és új ismerettel gazdagodtam, gyarapítottam a szókincsemet, új kifejezéseket, szófordulatokat tanultam, fejlődtek nyelvi készségeim és bővültek a Franciaországgal kapcsolatos civilizációs ismereteim is. Csoporttársaim révén újabb ismeretségeket is köthettem és bekukkanthattam európai, sőt Európán kívüli kultúrákba, szokásokba is. Alaposabban megismerhettem továbbá egy csodaszép, a kultúrájára és történelmére méltán büszke francia várost és annak környékét.

Hálásan köszönöm a lehetőséget és nagyon örülök, hogy mentoraink segítségével részt vehettem ezen a pályázaton, kitűnően éreztem magam Bordeaux-ban, minden percét élveztem az ott töltött egy hétnek; elmondhatom, hogy ez a képzés és ez a város nagyszerű választás volt! Az átélt élményeimet, tapasztalataimat, a kapott új információkat pl. erasmus-os fórumok keretén belül igyekszem majd átadni az itthoni kollégáimnak is, a tanult új ismereteket, anyagokat, jó gyakorlatokat pedig igyekszem beépíteni a tanóráim menetébe.







